બૉલીવુડના જાણીતાં વિલન શક્તિ કપૂરે આશિકી 2 ફિલ્મના નિર્માતા મહેશ ભટ્ટ તથા દિગ્દર્શક મોહિત સુરી પ્રત્યે આભાર વ્યક્ત કર્યો છે કે જેમણે તેમના પુત્રી શ્રદ્ધાને આ ફિલ્મમાં કાસ્ટ કરી છે . આશિકી 2 ફિલ્મ 1990માં આવેલી આશિકીની સિક્વલ છે . ફિલ્મમાં શ્રદ્ધા કપૂર સાથે આદિત્ય રૉય કપૂર છે . શ્રદ્ધા કપૂરે અગાઉ બે ફિલ્મો કરી છે , પરંતુ તેમના કામની ખાસ નોંધ લેવાઈ નથી . જોકે આશિકી 2 અંગે કહે છે કે આ ફિલ્મ શ્રદ્ધાના કૅરિયર માટે બહેતરીન સાબિત થશે . આશિકીમાં અનુ અગ્રવાલ તથા રાહુલ રૉય હતા , તો આશિકી 2માં અનુના સ્થાને શ્રદ્ધા કપૂર અને રાહુલના સ્થાને આદિત્ય રૉય કપૂર છે . 54 વર્ષીય શક્તિ કપૂરે એક ઇન્ટર્વ્યૂ દરમિયાન જણાવ્યું - મહેશ ભટ્ટનો ખૂબ - ખૂબ આભાર . મોહિત સુરીનો પણ ખૂબ આભાર કે મારી પુત્રી શ્રદ્ધા કપૂરને આશિકી 2 માટે કાસ્ટ કરી . આશિકી 2 એક ખૂબ જ બહેતરીન ફિલ્મ સાબિત થવાની છે . મારા શબ્દો આપ નોંધી લ્યો . આ સાથે જ તેમણે ફિલ્મના સંગીત દિગ્દર્શક જીત ગાંગુલી , મિથુન તેમજ અંકિત તિવારીના પણ વખાણ કરતાં જણાવ્યું - ફિલ્મનું સંગીત રૉકિંગ છે . ભારતના લગભગ 60 ટકા લોકો ફિલ્મના ગીતો પોતાની રિંગ ટોનમાં સેટ કરી ચુક્યાં છે . મારી પાસે અમેરિકા , લંડન તથા રશિયાથી ફોન આવી રહ્યાં છે કે આશિકી 2 એક ખૂબ જ બહેતરીન ફિલ્મ હશે . બીજી બાજુ શક્તિ કપૂરના પુત્ર સિદ્ધાર્થ કપૂર પણ સંજય ગુપ્તાની શૂટઆઉટ એટ વડાલા ફિલ્મ દ્વારા બૉલીવુડ કૅરિયરની શરુઆત કરવા જઈ રહ્યાં છે . આ અંગે શક્તિ કપૂરે જણાવ્યું - મારા સંતાનો ખૂબ મહેનત કરી રહ્યાં છે . મેં ક્યારેય કોઈ નિર્માતાને ફોન કરીને કહ્યું નથી કે તેઓ મારા બાળકોને કાસ્ટ કરે . મારા બાળકોએ પોતે જ પોતાના ઑડિશન આપ્યાં અને અહીં સુધી પહોંચ્યાં છે .